《慈明禅师真赞》
宋代·释德洪

缘生诸法名体绝，如空字身水鱼迹。是无相门缘寂宗，一切智智差别海。

公于是中如法船，汎然出没无所畏。使诸游者心泰定，种种惊怖成虚空。

平生神兵双不借，玄机不动万象惊。而公宴坐不言中，诸有求心如古井。

钝根阿师终听莹，法味迷醉如惺惺。矍然奋迅为一戏，句里明人揳出揳。

紫金锁骨眠空山，吁嗟音容不可觌。当知其声如雷霆，稽首慈明常出现。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。